|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025.gada 29.maijā** |  **Nr. GND/2025/400** |
|  |  **(protokols Nr.12; 69.p.)** |

**Par pašvaldības finansējumu biedrības “Dēms” projektam “Tālavas mālotāji. Tradicionālo un laikmetīgo zināšanu veicināšana Gulbenes novada keramikas kopienā”**

Gulbenes novada pašvaldībā 2025.gada 13.maijā saņemts biedrības “Dēms” (turpmāk – Biedrība) iesniegums (Gulbenes novada pašvaldības dokumentu vadības sistēmā reģ.nr. GND/17.3/25/1116-B), kurā Biedrība lūdz Gulbenes novada pašvaldībai piešķirt līdzfinansējumu projekta **“Tālavas mālotāji. Tradicionālo un laikmetīgo zināšanu veicināšana Gulbenes novada keramikas kopienā”** īstenošanai 1650.00 EUR (viens tūkstotis seši simti piecdesmit *euro*, nulle centi) apmērā.

Projekta mērķis ir veicināt Gulbenes novada keramiķu kopienas (profesionāļu, iesācēju, interesentu, amatieru) zināšanas un prasmes par tradicionālām un mūsdienīgām tehnikām māla un akmens masas izmantošanai un materialitātes izziņai. Projekts ietver sekojošas aktivitātes:

1. projekta atklāšanas pasākums Stāmerienas pilī 8. augustā un keramikas iniciatīvu grupas darbu izstādes "Atdzimšana" atklāšana;
2. "Māla svētki Beļavas muižā" 9. augustā - Igaunijas, Lietuvas un Vidzemes keramiķu tikšanās un meistardarbnīcas Beļavas muižas kungu mājā un parkā;
3. 6 meistarklašu cikls Gulbenes Mākslas skolā un Gulbenes muzeja Klētī, ko vada pieredzējuši keramiķi no Gulbenes, Madonas, Limbažu, Alūksnes un Valmieras novadiem.

Projekts “Tālavas mālotāji. Tradicionālo un laikmetīgo zināšanu veicināšana Gulbenes novada keramikas kopienā” tika iesniegts Valsts kultūrkapitāla fonda mērķprogrammas „Latviešu vēsturisko zemju attīstības programma” projektu konkursā “Vidzemes kultūras programma 2025”, kurā ir piešķirts finansējums 3000,00 EUR (trīs tūkstoši *euro*, nulle centi) apmērā no prasītājiem 4650,00 EUR (četri tūkstoši seši simti piecdesmit *euro*, nulle centi), kā rezultātā Biedrībai pietrūkst 1650,00 EUR (viens tūkstotis seši simti piecdesmit *euro*, nulle centi), lai projektu realizētu. Iztrūkstošais finansējums paredzēts “Māla svētku Beļavas muižā” pilnvērtīgai īstenošanai: divu meistarklašu vadītāju - Lietuvas un Igaunijas keramiķu - autoratlīdzību un dzīvošanas izdevumu segšanai. Keramiķes Kalli Pikas (Igaunija, Repinas pašvaldība) un Emilija Griciūtē (Lietuva, Rietavas pašvaldība) ir no Gulbenes novada sadraudzības pašvaldībām. Projekta īstenošana turpinās veiksmīgi uzsākto sadarbību un pieredzes apmaiņu ar abām pašvaldībām kultūras, izglītības un mākslas jomā.

Iepazīstoties ar projektu konkursā iesniegto projekta pieteikumu (pievienots pielikumā), redzams, ka kopējās projekta izmaksas ir 6640,00 EUR (seši tūkstoši seši simti četrdesmit euro, nulle centi), plānotais Valsts kultūrkapitāla fonda finansējums 4650,00 EUR (četri tūkstoši seši simti piecdesmit *euro*, nulle centi) un plānotais līdzfinansējums 1999,00 EUR (viens tūkstotis deviņi simti deviņdesmit *euro*, nulle centi).

Gulbenes novada pašvaldības un Rietavas pašvaldības (Lietuvā) 2006.gada 26.maijā noslēgtais sadarbības līgums nosaka virkni sadarbības virzienu, tai skaitā kultūra; izglītība un zinātne, profesionālās apmācības. Sadarbības līguma 3.punkts nosaka, ka “Sadarbības līguma mērķis ir Pušu savstarpējās sadarbības organizēšana saskaņotu darbību veikšanai labvēlīgu apstākļu radīšanai kontaktu veidošanai starp cilvēkiem un organizācijām.” Savukārt Gulbenes novada pašvaldības un Rāpinas pašvaldības (Igaunijā) 2008.gada 28.novembrī noslēgtā sadarbības līguma 1.paragrāfa 7.punktā teikts, ka Puses atbalstīs vietējo pašvaldību sadarbību neformālo organizāciju sadarbības veidošanai (jauniešu centri, NVO, pašdarbības kolektīvi, biedrības, interešu klubi u.c.).

Projekts atbilst Gulbenes novada attīstības programmas 2025.-2030.gadam Rīcības plāna 2025.-2030.gadam, kas apstiprināts ar Gulbenes novada pašvaldības domes 2024.gada 27.decembra sēdes lēmumu Nr.GND/2024/820 (protokols Nr.22, 70.p.), vidēja termiņa prioritātes “VTPK1.Kultūrvide, tradīcijas, ainavas” rīcības virzienam “RVK1.3. Materiālā un nemateriālā kultūras mantojuma saglabāšana un popularizēšana”.

Ņemot vērā iepriekš minēto, pamatojoties uz Pašvaldību likuma 4.panta pirmās daļas 5.punktu, kas nosaka, ka pašvaldībām autonomās funkcijas ir sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm, un 10.panta pirmās daļas 21.punktu, kas nosaka, ka dome ir tiesīga izlemt ikvienu pašvaldības kompetences jautājumu un tikai domes kompetencē ir  pieņemt lēmumus citos ārējos normatīvajos aktos paredzētajos gadījumos, atklāti balsojot: ar 11 balsīm "Par" (Aivars Circens, Anatolijs Savickis, Andis Caunītis, Guna Švika, Gunārs Babris, Gunārs Ciglis, Ivars Kupčs, Lāsma Gabdulļina, Mudīte Motivāne, Normunds Audzišs, Normunds Mazūrs), "Pret" – 4 (Ainārs Brezinskis, Atis Jencītis, Guna Pūcīte, Intars Liepiņš), "Atturas" – nav, "Nepiedalās" – nav, Gulbenes novada pašvaldības dome NOLEMJ**:**

1. PIEŠĶIRT biedrībai “Dēms” projekta “Tālavas mālotāji. Tradicionālo un laikmetīgo zināšanu veicināšana Gulbenes novada keramikas kopienā” īstenošanai līdzfinansējumu prasītajā apjomā 1650 EUR.
2. UZDOT Gulbenes novada Centrālās pārvaldes Finanšu nodaļai segt nepieciešamo finansējumu no Gulbenes novada pašvaldības budžeta 2025.gadam paredzētajiem finanšu līdzekļiem.
3. UZDOT Gulbenes novada Centrālās pārvaldes Juridiskās un personālvadības nodaļai sagatavot līguma par finansiālā atbalsta piešķiršanu projektu.
4. UZDOT Gulbenes novada Centrālās pārvaldes Kancelejas nodaļas kancelejas pārzinei lēmumu nosūtīt biedrībai “Dēms” uz e-pastu: birznieceanita@gmail.com.

Gulbenes novada pašvaldības domes priekšsēdētājs A.Caunītis